Мы махуэхэм
Мэкъуауэгъуэм и 3, щэбэт
Черногорием егъэлъапIэ къэрал щхьэхуит щыхъуа махуэр. Абы и парламентым 2006 гъэм мэкъуауэгъуэм и 3-м унафэ къищтащ, Сербием къыгуэкIыу, Черногориер зыми и унафэ щIэмыт щIыналъэ щхьэхуэ зэрыхъум теухуауэ икIи ар дунейм и къэрал псоми къанэ щымыIэу къалъытауэ щытащ. А гъэ дыдэм мэкъуауэгъуэм и 28-м ар хагъэхьащ Лъэпкъ Зэкъуэт- хэм я Зэгухьэныгъэм.
1571 гъэм кърым хъан Долэт-Джэрий и дзэм Москва игъэсащ.
1864 гъэм Урысейм япэ зоологие хадэр къыщызэIуахащ.
1869 гъэм Курск — Харьков — Iузэв гъущI гъуэгум мафIэгухэр ирикIуэу щIадзащ.
1907 гъэм ЕтIуанэ Къэрал Думэр зэбграутIыпщыкIыжащ.
1917 гъэм Советхэм я япэ съездыр къызэIуахащ.
1918 гъэм ЦIыхубэ комиссархэм я советым унафэ къищтащ «Третьяковым и галереер къэрал мылъкуу къэлъытэным теухуауэ».
1930 гъэм къэралым Лэжьыгъэмрэ зыхъумэжынымкIэ и советым унафэ къищтащ Беломор-Балтие кIэнауэр щIыным теухуауэ.
1943 гъэм зауэ зэманым зэхакъутауэ щыта Налшык лы комбинатыр зэфIэгъэувэжын яухащ.
1992 гъэм Урысей Федерацэм ШынагъуэншагъэмкIэ совет къыщызэрагъэпэщащ.
Совет нейрохирург цIэрыIуэ, СССР-м медицинэ щIэныгъэхэмкIэ и академием и япэ президенту, абы и академикыу щыта, Социалист Лэжьыгъэм и ЛIыхъужь Бурденкэ Николай къызэралъхурэ илъэси 141-рэ ирокъу.
Революционер, Урысейм и ГъэзэщIакIуэ комитет нэхъыщхьэм и унафэщIу щыта Свердлов Яков къызэралъхурэ илъэси 132-рэ ирокъу.
Совет режиссёр, СССР-м и цIыхубэ артист, Социалист Лэжьыгъэм и ЛIыхъужь Герасимов Сергей къызэралъхурэ илъэси 111-рэ ирокъу. Абы и цIэр зэрехьэ КинематографиемкIэ урысейпсо къэрал университетым.
Кубэм и Къэрал Советымрэ и Министрхэм я Советымрэ я унафэщI, Кубэм и компартым и ЦК-м и япэ секретарь Кастрэ Рауль и ныбжьыр илъэс 86-рэ ирокъу.
Биологие щIэныгъэхэм я доктор, профессор, сабийхэм папщIэ тхылъ куэд къыдэзыгъэкIа тхакIуэ Тамбий Александр и ныбжьыр илъэс 82-рэ ирокъу.
Публицист, КъБР-м щIыхь зиIэ и журналист, «Адыгэ псалъэ» газетым и обозреватель Шал Мухьэмэд и ныбжьыр илъэс 69-рэ ирокъу.
Радиожурналист, Урысей артиадэм и лауреат Багъэтыр Нинэ къыщалъхуа махуэщ
КъБР-м щIыхь зиIэ и ухуакIуэ Ещтрэч СулътIан и ныбжьыр илъэс 59-рэ ирокъу.
Кубаным и къэрал, политикэ лэжьакIуэ, Успенскэ районымрэ Армавир къалэмрэ я Iэтащхьэу щыта, Краснодар крайм и губернаторым и япэ къуэдзэу лэжьа, Хьэту Жамболэт и ныбжьыр илъэс 55-рэ ирокъу.
Атлетикэ псынщIэм щиIэ зэфIэкIхэмкIэ дуней псом цIэрыIуэ щыхъуа, Олимп джэгухэм тIэунейрэ щытекIуа Исинбаевэ Еленэ и ныбжьыр илъэс 35-рэ ирокъу.
Испанием щыщ теннисист, Олимп чемпион, а спорт лIэужьыгъуэмкIэ 2008 — 2011 гъэхэм дуней псом бжьыпэр щызыIыгъа Надаль Рафаэль и ныбжьыр илъэс 31-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 21 — 23-рэ, жэщым градус 14 — 15 щыхъунущ.
Мэкъуауэгъуэм и 4, тхьэмахуэ
Бийр къащытеуам хэкIуэда сабийхэм я дунейпсо махуэщ
Ингуш Республикэр къыщызэрагъэпэща махуэщ
Къэзахъстан Республикэм и къэрал дамыгъэхэм я махуэщ
Эстонием щагъэлъапIэ я къэрал ныпым и махуэр
Финляндием зыхъумэжынымкIэ и къарухэм я махуэщ
Молдавием и банк лэжьакIуэм и махуэщ
1800 гъэм Вашингтон дэт Унэ Хужьыр ухуэныр яухащ.
1897 гъэм ухуэн щIадзащ «Аврора» кхъухь цIэрыIуэр.
1856 гъэм Третьяковскэ галереер къызэгъэпэщыным теухуа унафэ къащтащ.
1922 гъэм «Крокодил» журналым и япэ къыдэкIыгъуэр дунейм къытехьащ.
1940 гъэм Москва «Динамо» стадионыр къыщызэIуахащ.
1943 гъэм Налшык щекIуэкIащ фашистхэм я бийуэ республикэм и цIыхубзхэм къызэрагъэпэща пэкIур.
1962 гъэм СССР-м япэу щагъэлъэгъуащ «Фитиль» киножурналыр. Къэралым щыцIэрыIуэ дыдэ хъуауэ щыта а нэтыным и редактор нэхъыщхьэр Михалков Сергейт.
Хоккеист, СССР-м щIыхь зиIэ и тренер, зи унафэщIу щыта ЦСКА-мрэ СССР-м и командэ къыхэхамрэ ядэщIыгъуу Совет Союзым 12-рэ и чемпион, Олимп, 8 дунейпсо чемпион хъуа Тихонов Виктор къызэралъхурэ илъэс 86-рэ ирокъу.
США-м щыщ киноактрисэ цIэрыIуэ, саугъэт куэдым я лауреат, псапащIэ Джоли Анджелинэ и ныбжьыр илъэс 41-рэ ирокъу.
Урысей биатлонист, Олимп джэгухэм тIэунейрэ я чемпион Устюгов Евгений и ныбжьыр илъэс 32-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 17 — 19, жэщым градус 12 — 14 щыхъунущ.
Мэкъуауэгъуэм и 5, блыщхьэ
Дыкъэзыухъуреихь щIыуэпсым и дунейпсо махуэщ
Урысеймрэ Къэзахъстанымрэ щагъэлъапIэ Экологым и махуэр
Дание пащтыхьыгъуэм и конституцэм и махуэщ
1706 гъэм Москва къыщызэIуахащ дзэ сымаджэщ (иджы – Бурденкэ Н. Н. и цIэр зезыхьэ дзэ клиникэ госпиталь нэхъыщхьэрщ).
1945 гъэм Берлин Iэ щытрадзащ Германиер зэрыхагъэщIамкIэ икIи СССР-м, США-м, Инджылызым, Франджым я правительствэхэм Германием и власть нэхъыщхьэм и къалэнхэр зэрагъэзэщIэнумкIэ декларацэм. А къэралхэм я дзэзешэхэу Жуков Георгий, Эйзенхауэр Дуайт, Монтгомери Бернард, Латр де Тассиньи сымэщ абы зи Iэ щIэлъыр.
1967 гъэм КъуэкIыпIэ Гъунэгъум щыщIидзащ хьэрып-журт зауэм. Ар тхыдэм хыхьащ «Махуих зауэ» цIэр иIэу — Израилыр Мысырым, Иорданием, Сирием ятеуат.
1981 гъэм США-м узыфэхэм якIэлъыплъынымкIэ и центрым и щIэныгъэлIхэм узыфэщIэ — СПИД — къахутащ.
Журналист, тхакIуэ, КъБР-м щэнхабзэмкIэ щIыхь зиIэ и лэжьакIуэ Бекъан Чыланий къызэралъхурэ илъэс 91-рэ ирокъу.
Адыгей усакIуэ Хъунэгу Нурет и ныбжьыр илъэс 87-рэ ирокъу.
УФ-м щIыхь зиIэ и псыщIэгъэлъадэ Мамхэгъ Алексей и ныбжьыр илъэс 78-рэ ирокъу.
Польшэм щыщ актрисэ цIэрыIуэ, ди къэралым щытраха фильм куэд- ми щыджэгуа Брыльскэ Барбарэ и ныбжьыр илъэс 76-рэ ирокъу.
КъБР-м и цIыхубэ усакIуэ, публицист Бещтокъуэ Хьэбас и ныбжьыр илъэс 74-рэ ирокъу.
Радиожурналист Къудей Лидэ къыщалъхуа махуэщ.
Урысей тхакIуэ, философ, МКъУ-м и профессор, телевиденэм «ЩIалэ, хъыджэбз губзыгъэ цIыкIухэр» нэтын цIэрыIуэр щезыгъэкIуэкI Вяземский Юрий и ныбжьыр илъэс 66-рэ ирокъу.
Шэрджэс еджагъэшхуэ, мэкъумэш щIэныгъэхэм я доктор Мамбэт Мурадин и ныбжьыр илъэс 57-рэ ирокъу.
Экономикэ щIэныгъэхэм я доктор, КъБКъМУ-м и профессор ФиIэпщэ Владимир и ныбжьыр илъэс 50 ирокъу.
Теленэтынхэр езыгъэкIуэкI, «Япэ каналым» сабийхэм папщIэ, апхуэдэуи нэгузыужь нэтынхэр зыгъэхьэзыр IэнатIэм и унафэщI Пельш Валдис и ныбжьыр илъэс 50 ирокъу.
Урысей фигуристкэ, Олимп джэгухэм я чемпионкэ Липницкая Юлие и ныбжьыр илъэс 19 ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 20 — 22-рэ, жэщым градус 13 — 15 щыхъунущ.
